Oficialusis leidinys L 264 , 27/09/1990 p. 0020 - 0021

specialusis leidimas suomių kalba: skyrius 3 tomas 33 p. 0223

specialusis leidimas švedų kalba: skyrius 3 tomas 33 p. 0223



Komisijos Reglamentas (EEB) Nr. 2742/90 1990 m. rugsėjo 26 d. nustatantis išsamiais Tarybos reglamento (EEB) Nr. 2204/90 taikymo taisykles EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1990 m. liepos 24 d. Tarybos reglamentą (EEB) Nr. 2204/90, nustatantį bendro pieno ir pieno produktų rinkos organizavimo papildomas bendrąsias taisykles, taikomas sūriui [1], ypač į jo 1 straipsnio antrąją pastraipą, 3 straipsnio 3 dalies antrąją pastraipą ir 5 straipsnį, kadangi Reglamento (EEB) Nr. 2204/90 1 straipsnio pirmoje pastraipoje numatyta, kad sūrio gamybai kazeiną ir kazeinatus galima naudoti tik gavus išankstinį leidimą; kadangi būtina nustatyti išsamias tokių leidimų išdavimo taisykles atsižvelgiant į įmonių tikrinimo reikalavimus; kadangi leidimai turėtų būti išduodami ribotam laikotarpiui, kad valstybės narės galėtų skirti baudas už Bendrijos nuostatų nesilaikymą; kadangi minėto reglamento 1 straipsnio antroji pastraipa numato, kad į sūrį dedamo kazeino ir kazeinatų didžiausios procentinės dalys turi būti nustatytos remiantis objektyviais kriterijais, nustatytais atsižvelgiant į technologinius reikalavimus; kadangi būtina nustatyti minėtas procentines dalis remiantis valstybių narių pateiktais duomenimis; kadangi siekiant palengvinti patikrinimus, skirtus šios nuostatos laikymuisi užtikrinti, reikėtų nustatyti bendrus procentinius dydžius, o ne procentinius dydžius atskiriems produktams; kadangi minėto reglamento 3 straipsnio 1 dalyje valstybių narių prašoma vykdyti administracinę ir fizinę kontrolę; kadangi būtina apibrėžti reikalavimus, kuriuos ši kontrolė turėtų tenkinti, ypač jų dažnumą; kadangi minėto reglamento 3 straipsnio 3 dalyje teigiama, kad už neturint leidimo panaudoto kazeino ir kazeinatų kiekį turi būti sumokėta suma, lygi skirtumui tarp nugriebto pieno vertės, apskaičiuotos pagal nugriebto pieno miltelių intervencinę kainą, ir kazeino bei kazeinatų rinkos kainos, prie kurio pridedama 10 %; kadangi ši suma turi būti nustatoma atsižvelgiant į kainas, užregistruotas rinkoje per referencinį laikotarpį; kadangi Pieno ir pieno produktų vadybos komitetas nepateikė savo nuomonės per jo pirmininko nustatytą laiką, PRIĖMĖ ŠĮ REGLAMENTĄ: 1 straipsnis 1. Reglamento (EEB) Nr. 2204/90 1 straipsnyje minimi leidimai išduodami 12 mėnesių laikotarpiui atitinkamų įmonių prašymu ir joms iš anksto raštu įsipareigojus pripažinti pirmiau minėto reglamento 3 straipsnio 1 dalies a, b ir c punktų nuostatas bei jų laikytis. 2. Leidimai išduodami kiekvienai įmonei arba prireikus — kiekvienam produkcijos vienetui suteikiant serijos numerį. 3. Leidimai gali būti išduodami vienai ar kelioms sūrio rūšims atsižvelgiant į atitinkamos įmonės pateiktą paraišką. 2 straipsnis 1. Didžiausios dedamos procentinės dalys, minimos Reglamento (EEB) Nr. 2204/90 1 straipsnio antrojoje pastraipoje, pateikiamos šio reglamento priede. Jos taikomos priede nurodytų per šešis mėnesius įmonės pagamintų sūrio rūšių ar konkretaus produkcijos vieneto svoriui. 2. Priede nurodytas produktų sąrašas ir su jais susijusios didžiausios procentinės dalys koreguojamos siekiant atsižvelgti į pagrįstas paraiškas, kuriose pateikiami įrodymai, kad technologiškai būtina įdėti kazeino ar kazeinatų. 3 straipsnis 1. Į atsargų apskaitos dokumentus, minimus Reglamento (EEB) Nr. 2204/90 3 straipsnio 1 dalies b punkte, įtraukiama informacija apie sūrių gamybai naudotų žaliavų kilmę, sudėtį ir kiekį. Valstybės narės gali pareikalauti paimti bandinius šiai informacijai patikrinti. Valstybės narės užtikrina, kad iš įmonių surinkta informacija būtų laikoma konfidencialia. 2. Reglamento (EEB) Nr. 2204/90 3 straipsnio 1 dalies c punkte minimi patikrinimai turi tenkinti šiuos reikalavimus: a) kiekvieną ketvirtį patikrinama ne mažiau kaip 30 % leidimus gavusių įmonių; b) kiekviena leidimą gavusi įmonė patikrinama bent kartą per metus, o įmonės, per metus pagaminančios daugiau kaip 300 tonų sūrio, patikrinamos bent du kartus per metus. 3. Per vieną mėnesį nuo pažeidimo užregistravimo valstybės narės praneša Komisijai apie atvejus, kai kazeinas ir (arba) kazeinatai naudojami neturint leidimo arba nesilaikant nustatytų procentinių dalių. 4 straipsnis 1. Pagal Reglamento (EEB) Nr. 2204/90 3 straipsnio 3 dalį priklausanti sumokėti suma — 255 ECU už 100 kilogramų kazeino ir (arba) kazeinatų, atsižvelgiant į 1990 m. antrąjį ketvirtį rinkoje užregistruotą kazeino ir kazeinatų kainą. 2. Tokiu būdu susigrąžintos sumos sumokamos mokėjimo padaliniams ir agentūroms ir jomis kompensuojamos jų išlaidos, finansuojamos iš Europos žemės ūkio orientavimo ir garantijų fondo Garantijų skyriaus. 5 straipsnis Be pagal Reglamento (EEB) Nr. 2204/90 3 straipsnio 2 dalyje reikalaujamų pranešimų, valstybės narės iki kiekvieno ketvirčio pabaigos Komisijai apie praėjusį ketvirtį pateikia tokią informaciją: 1. Išduotų ir (arba) panaikintų leidimų skaičių. 2. Šiuose leidimuose deklaruotą kazeino ir kazeinatų kiekį, suskirstytą pagal sūrio rūšis. 6 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1990 m. spalio 15 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1990 m. rugsėjo 26 d. Komisijos vardu Ray Mac Sharry Komisijos narys [1] OL L 201, 1990 7 31, p. 7. -------------------------------------------------- PRIEDAS Didžiausios dedamos procentinės dalys, minimos 2 straipsnio 1 dalyje: - lydytas sūris, klasifikuojamas pagal KN kodą 040630: 5 %. --------------------------------------------------